טרודה דותן

טרודה דותן (12 באוקטובר 1922 - 28 בינואר 2016, ירושלים) הייתה פרופסור לארכאולוגיה באוניברסיטה העברית, ידועה בעיקר בחקר הפלשתים. כלת פרס ישראל בחקר הארכאולוגיה לשנת תשנ"ח (1998).

ביוגרפיה
נולדה בווינה, בתם של גרטה וולף קרקואר, ציירת, ולאופולד קרקואר, אדריכל ואמן. ב-1925 עלתה משפחתה לארץ-ישראל, והתיישבה בירושלים. דותן למדה בגימנסיה רחביה, ולאחר מכן החלה ללמוד ארכאולוגיה באוניברסיטה העברית בהר הצופים. החפירה הראשונה שלה הייתה בתל בית ירח (חירבת כרך). לאחר ששירתה בצה"ל במהלך מלחמת העצמאות, סיימה את תזת ה-.M.A שלה ב-1950 בנושא הקדרות בתל בית ירח, אותה עשתה בהדרכתו של אלעזר ליפא סוקניק. חפירה נוספת בה הייתה מעורבת באותה תקופה הייתה בתל קסילה, שם פגשה לראשונה בתרבות הפלשתית החומרית. העיסוק בפלשתים ויחסיהם עם עמי קדם ליווה אותה במהלך עבודתה האקדמית.

דותן המשיכה בלימודיה והשתלמה במכון האוריינטלי של אוניברסיטת שיקגו ובמכון הארכאולוגי באוניברסיטת לונדון, שם פגשה בפרופ' קתלין קניון שהשפיעה עליה. היא קיבלה תואר דוקטור מהאוניברסיטה העברית ב-1961. נושא עבודת הדוקטורט היה: "קיראמיקה פלישתית ומצרית בארץ ישראל בתקופת הברזל הקדומה" (התקופה המקבילה לתקופה המקראית תקופת ההתנחלות), והיא נעשתה תחת הדרכתו של פרופסור בנימין מזר. דותן הצטרפה לסגל המכון הארכאולוגי של האוניברסיטה העברית ב-1962, שם עבדה עד פרישתה בשנת 1992. בשנת 1974 מונתה לפרופסור מן המניין. בשנת 1977 התמנתה למופקדת הקתדרה על שם לאוטרמן לארכאולוגיה פלשתית, בין השנים 1982–1977 הייתה ראש המכון הארכאולוגי, ובשנת 1985 התמנתה למופקדת הקתדרה על שם אלעזר ליפא סוקניק. שימשה כמרצה אורחת ובשבתונים במכון למחקר מתקדם בפרינסטון, אוניברסיטת ניו יורק, אוניברסיטת הרווארד, אוניברסיטת קולומביה ובאוניברסיטת בראון.

החפירות שהייתה מעורבת בהן היו בתל חצור (ב-1952 ובין השנים 1960-1955) עם יגאל ידין ובעין גדי עם בנימין מזר בשנים 1962-1961. בין השנים 1971–1972 חפרה עם אמנון בן-תור באתינו (Athienou) שבקפריסין. בין השנים 1971–1982 חפרה בדיר אל בלח, שם התגלה מבצר כנעני-מצרי גדול ומספר רב של ארונות קבורה דמויי אדם (אנתרופואיד). בשנים 1981 עד 1996 חפרה עם סימור גיטין את תל מקנה (היא עקרון), שהתגלתה כעיר מתועשת ומתוכננת מהתרבות הפלשתית.
פרסים והוקרה
ב-1991 זכתה בפרס פרשיה שימל עבור תרומתה לארכאולוגיה של ארץ ישראל, מידי מוזיאון ישראל. בשנת 1998 הוענק לדותן פרס ישראל בארכאולוגיה. מאז שנת 1999 מתקיימת סדרת הרצאות שנתית על שם טרודה דותן בחסות מכון אולברייט לארכאולוגיה  ובשיתוף בין האוניברסיטה העברית לאוניברסיטת אל-קודס. ב-2003 הוענק לה תואר דוקטור לשם כבוד מההיברו יוניון קולג'.
חיים אישיים
דותן הייתה נשואה לאכאולוג משה דותן (1999-1919). לזוג שני ילדים, דני, (סולן להקת הקליק), ואורי.

בשנת 2009 יצר דני דותן סרט תיעודי על אמו.
ספר לכבודה
 Mediterranean People in Transition (13th to Early 10th Centuries BCE), (S. Gitin, A. Mazar, E. Stern - editors): A Volume in Honor of Professor Trude Dothan, Israel Exploration Society, Jerusalem

ספריה
 פרשת החפירות בעונה הראשונה (1955) : חצור / מאת יגאל ידין, יוחנן אהרוני, עמנואל דונאייבסקי, טרודה דותן, רות עמירן, ז'אן פרו. ירושלים : מוסד ביאליק והחברה לחקירת ארץ ישראל, תשי"ט.
 פרשת החפירות בעונה השנייה (1956) : חצור / מאת יגאל ידין, יוחנן אהרוני, עמנואל דונאייבסקי, טרודה דותן, רות עמירן, ז’אן פרו, בהשתתפות שמעון אנגרס ז"ל. ירושלים : הוצאת מוסד ביאליק והחברה לחקירת ארץ-ישראל ועתיקותיה, תש"ך.
 פרשת החפירות בעונות השלישית והרביעית (1957–1958) : חצור : כרך הלוחות / מאת יגאל ידין, יוחנן אהרוני, עמנואל דונאייבסקי, טרודה דותן, משה דותן (1958), רות עמירן, ז’אן פרו (1957). ירושלים : הוצאת מוסד ביאליק והחברה לחקירת ארץ ישראל ועתיקותיה, תשכ"א.
 עין גדי : חפירות ארכאולוגיות בשנים 1961-1962 / מאת בנימין מזר, טרודה דותן, עמנואל דונאייבסקי; ידיעות בחקירת ארץ ישראל ועתיקותיה, שנה כ"ז, א-ב. ירושלים : החברה לחקירת ארץ ישראל ועתיקותיה, תשכ"ג
 הפלשתים ותרבותם החומרית : 2 מפות, 80 ציורים, 132 תצלומים; ירושלים : מוסד ביאליק והחברה לחקירת ארץ ישראל ועתיקותיה, תשכ"ז
 חפירות אתיינו 1971-1972/ טרודה דותן, אמנון בן-תור. ירושלים: מוזיאון ישראל, תשל"ד.
 פרקים בתולדות המסחר בארץ ישראל : קובץ מחקרים / בעריכת ב"ז קדר, טרודה דותן, שמואל ספראי. ירושלים : יד יצחק בן צבי, 1990.
 Hazor, Vols. I, II, III-IV (with Y. Yadin, Y. Aharoni, I. Dunayevsky and J. Perrot), Jerusalem (1958-61).
 'En Gedi Excavations in 1961-1962 (Atiqot V) (with B. Mazar and I. Dunayevsky), Jerusalem (1966) ).
 Excavations at the Cemetery of Deir el-Balah (Qedem 10), Jerusalem (1978).
 The Philistines and their Material Culture, Jerusalem 1981
 Tel Miqne (Ekron): Excavation Report, Spring 1981 (with S. Gitin), Jerusalem (1981).
 Tel Miqne (Ekron): Excavation Report, Spring 1982 (with S. Gitin), Jerusalem (1982).
 Excavations at Athienou, Cyprus (Qedem 16) (with A. Ben-Tor), Jerusalem (1983).
 People of the Sea: In Search of the Philistines (with Moshe Dothan), New York (1992).
 Excavations at Deir el-Balah II, Cemetery and Settlements (Qedem) (forthcoming)
 Deir el-Balah: the Egyptian Outpost and the Catalogue of the Collection at the Israel Museum (forthcoming)

קישורים חיצוניים

 הדף של טרודה דותן, באתר המכון לארכאולוגיה, האוניברסיטה העברית
 הפלשתים ותרבותם החומרית  מאת טרודה דותן, באתר מקראנט
 אורנה הס, 




הערות שוליים

קטגוריה:ארכאולוגים ביישוב
קטגוריה:ארכאולוגיות ישראליות
קטגוריה:ארכאולוגים ישראלים
קטגוריה:סגל האוניברסיטה העברית בירושלים: ארכאולוגיה והמזרח הקרוב הקדום
קטגוריה:ישראליות ילידות אוסטריה
קטגוריה:ישראלים ילידי אוסטריה
קטגוריה:נשות העלייה הרביעית
קטגוריה:אנשי העלייה הרביעית
קטגוריה:זוכי פרס ישראל לארכאולוגיה
קטגוריה:זוכות פרס ישראל
קטגוריה:זוכי פרס ישראל לשנת 1998
קטגוריה:בעלות תואר דוקטור מהאוניברסיטה העברית בירושלים
קטגוריה:בעלי תואר דוקטור מהאוניברסיטה העברית בירושלים
קטגוריה:זוכי פרס פרשיה שימל
קטגוריה:בוגרות גימנסיה רחביה
קטגוריה:בוגרי גימנסיה רחביה
קטגוריה:יהודים הקבורים בהר המנוחות
קטגוריה:ישראליות שנולדו ב-1922
קטגוריה:ישראלים שנולדו ב-1922
קטגוריה:ישראליות שנפטרו ב-2016
קטגוריה:ישראלים שנפטרו ב-2016